钦定古今图书集成/理学汇编/学行典/第201卷 > 严绍宗
## 钦定古今图书集成/理学汇编/学行典/第201卷 > 严绍宗

按《无锡县志》：“严绍宗，字与德，一鹏子。少博览，有才名，
为诗文笔不停缀，雅有理趣。天启元年副榜恩贡后
袭父荫。既数试南京不利，会父年近大耋，无他兄弟，
遂绝意科举。父任亦不谒选。晨夜寒暑，饮食寤寐，未
尝暂离。当明之季年，人参踊贵，废产以给而不使父
知。一鹏晚沐存问，以至宾筵树坊，没而请恤，营葬诸”
费甚钜。比其麤毕，则负郭尽矣。绍宗尝曰：“吾父之产，
仍为吾父尽耳，人子何力之有？”当一鹏引年归，以耆
齿硕德为乡祭酒，垂三十年，事皆绍宗代决，而桑梓
远近无间言，衣冠修伟，蔚为人望。晚乃益贫，鬻宅居
城隅别业，病数年而卒。遗命“必葬我先茔之旁。”